als_Latn dik_Latn fuv_Latn
Ish sulmuesi i Suedisë, Erton Fejzullahu, konfirmon pranimin e ftesës që i është bërë nga kombëtarja e vendit të origjinës.
Kombëtarja e Kosovës shton radhët me një lojtar të rëndësishëm për projektin e trajnerit Albert Bunjaki. Bëhet fjalë për ish sulmuesin e Suedisë, Erton Fejzullahu, i cili konfirmon pranimin e ftesës që i është bërë nga kombëtarja e vendit të origjinës. Fejzullahi do të jetë i pranishëm në radhët e Kosovës për ndeshjet miqësore të këtij muaji në Gjermani kundër Eintracht Frankfurt dhe Werder Bremen që do të luhen në datat 24 dhe 27. “Kur unë vendosa të luajë për Suedinë, kisha edhe interesim nga Shqipëria. Më pas më kontaktoi trajneri i Kosovës Albert Bunjaki. Ai më tregoi për projektin e tyre dhe çfarë duan të bëjnë. Mua m’u duk shumë interesant dhe tani ndihem mirë që kam vendosur të luaj. Është ndjenjë e mirë të përfaqësosh vendin ku ke lindur”, deklaroi Fejzullahi në një intervistë dhënë për gazetën suedeze Expressen.
Sulmuesi 26-vjeçar ka lindur në Mitrovicë por karrierën si profesionist e nisi në vitin 2005 në radhët e Copenhagen. Kulmin e karrierës e arriti me skuadrën e Djurgardens me 53 ndeshje dhe 23 gola, ndërsa me Suedinë u grumbullua në vitin 2013 ku ka luajtur 5 ndeshje zyrtare me 3 realizime personale.
als_Latn als_Latn als_Latn